താലിബാന് കാബൂളില്, അധികാരത്തിലേക്ക് കാബൂള്: അമേരിക്കന് സൈന്യത്തിന്റെ പിന്മാറ്റത്തോടെ മിന്നല്വേഗത്തില് അഫ്ഗാനിസ്ഥാന് കീഴടക്കാന് തുടങ്ങിയ താലിബാന് ഭീകരര് രാജ്യത്തിന്റെ അധികാരത്തിലേക്ക്. ഇന്നലെ അഫ്ഗാന് തലസ്ഥാനമായ കാബൂളില് താലിബാന് പ്രവേശിച്ചു. നിരുപാധികം കീഴടങ്ങാന് ഗവണ്മെന്റിനോടു താലിബാന് ആവശ്യപ്പെട്ടിട്ടുണ്ട്. താലിബാന് ഉപനേതാവ് മുല്ല അബ്ദുള് ഗനി ബരാദാര് അഫ്ഗാന് പ്രസിഡന്റാകുമെന്നാണു റിപ്പോര്ട്ട്. ഇതോടെ അഫ്ഗാനിസ്ഥാനില് 20 വര്ഷമായി പാശ്ചാത്യശക്തികളുടെ നിയന്ത്രണത്തിലുള്ള ഭരണത്തിന് അവസാനമാവുകയാണ്. മൂന്നുമാസത്തിനകം കാബൂള് താലിബാന്റെ നിയന്ത്രണത്തിലാകുമെന്നായിരുന്നു കഴിഞ്ഞയാഴ്ച യുഎസ് ഇന്റലിജന്സ് വിലയിരുത്തിയിരുന്നത്. താലിബാന് കാബൂള് പിടിച്ചതോടെ നൂറുകണക്കിനു പേര് പലായനം ചെയ്യുകയാണ്. എടിഎമ്മുകളില് പണം പിന്വലിക്കാന് ആയിരങ്ങളാണു ക്യൂ നിന്നത്. വിവിധ രാജ്യങ്ങള് തങ്ങളുടെ പൗരന്മാരെ ഒഴിപ്പിച്ചു തുടങ്ങി. ഗവണ്മെന്റ് ഓഫീസുകളില്നിന്നു നിരവധി ജീവനക്കാര് രക്ഷപ്പെട്ടു. കാബൂളിന്റെ തെരുവുകള് ഇന്നലെ വിജനമായിരുന്നു. അങ്ങിങ്ങായി വെടിയൊച്ച കേള്ക്കാമായിരുന്നു. ഇന്നലെ രാത്രിയാണ് താലിബാന് കാബൂള് നഗരത്തില് പ്രവേശിച്ചത്. ക്രമസമാധാനം ഉറപ്പാക്കുന്നതിനാണു കാബൂള് നഗരത്തിന്റെ നിയന്ത്രണം ഏറ്റെടുത്തതെന്നു താലിബാന് വിശദീകരിച്ചു. ഒരാഴ്ചകൊണ്ടാണ് അഫ്ഗാനിസ്ഥാന് പൂര്ണമായും താലിബാന്റെ നിയന്ത്രണത്തിലായത്. ഇന്നലെ കിഴക്കന് നഗരമായ ജലാലാബാദ് യാതൊരു എതിര്പ്പും നേരിടാതെ താലിബാന് പിടിച്ചെടുത്തു. ശനിയാഴ്ച വടക്കന് നഗരമായ മസാറി ഷരീഫും താലിബാന് പിടിച്ചെടുത്തിരുന്നു. ഇന്നലെ കാബൂളിന്റെ പ്രാന്തത്തിലെത്തിയെങ്കിലും നഗരത്തിലേക്കു താലിബാന് പ്രവേശിച്ചിരുന്നില്ല. കാബൂള് നഗരം സമാധാനപരമായി കൈമാറ്റം ചെയ്തുകിട്ടാന് കാത്തിരിക്കുകയാണെന്നു താലിബാന് വക്താവ് സുഹെയ്ല് ഷഹീന് അല്ജസീറ ചാനലിനോടു പറഞ്ഞു. കാബൂളില്നിന്നു വിദേശികള്ക്കു മടങ്ങാം. അതേസമയം, അവിടെ താമസം തുടരുകയാണെങ്കില് താലിബാന് അധികൃതര് മുന്പാകെ രജിസ്റ്റര് ചെയ്യാം. വിദേശികള്ക്കു രാജ്യം വിടാനായി കാബൂള് വിമാനത്താവളത്തിന്റെ പ്രവര്ത്തനം സുഗമമാക്കുമെന്നു താലിബാന് അറിയിച്ചു. അഫ്ഗാനിസ്ഥാനില് ഭരണനിയന്ത്രണത്തിനു മൂന്നംഗ താത്കാലിക സമിതി രൂപവത്കരിച്ചു. മുന് പ്രസിഡന്റ് ഹമീദ് കര്സായിയുടെ നേതൃത്വത്തിലാണു സമിതി. താലിബാന് പ്രതിനിധിയും സമിതിയിലുണ്ട്.അധികാരകൈമാറ്റം ചര്ച്ച ചെയ്യുന്നതിനായി താലിബാന് പ്രതിനിധികള് പ്രസിഡന്ഷല് പാലസിലെത്തിയിരുന്നു. മുന് പ്രസിഡന്റ് ഹമീദ് കര്സായി, അഫ്ഗാന് ദേശീയ അനുരഞ്ജന തലവന് അബ്ദുള്ള അബ്ദുള്ള എന്നിവരും സര്ക്കാര്ഭാഗത്തുനിന്നു ചര്ച്ച നടത്തുന്ന സംഘത്തിലുണ്ട്. ഗനിയുടെ കടുത്ത വിമര്ശകനാണ് അബ്ദുള്ള. അധികാരകൈമാറ്റം സംബന്ധിച്ച് ഇനി ദോഹയില് ചര്ച്ച നടത്തുമെന്നു സര്ക്കാര് അറിയിച്ചു. സര്ക്കാര് പ്രതിനിധി ദോഹയിലേക്കു തിരിച്ചു. ചെറുത്തുനില്പ്പില്ലാതെതന്നെ അഫ്ഗാന് സൈന്യം ബാഗ്രാം വ്യോമതാവളം ഇന്നലെ താലിബാനു കൈമാറി. അഫ്ഗാനിസ്ഥാനിലെ സ്ഥിതിഗതികള് സൂക്ഷ്മമായി നിരീക്ഷിച്ചുവരികയാണെന്ന് ഇന്ത്യ പ്രതികരിച്ചു. കാബൂളില്നിന്ന് 129 യാത്രക്കാരുമായി എയര് ഇന്ത്യ വിമാനം ഇന്നലെ രാത്രി ഡല്ഹിയിലെത്തി. അഷ്റഫ് ഗനി രാജ്യം വിട്ടു അഫ്ഗാന് പ്രസിഡന്റ് അഷ്റഫ് ഗനി രാജ്യം വിട്ടെന്നു പ്രാദേശികമാധ്യമങ്ങള് റിപ്പോര്ട്ട് ചെയ്തു. ഗനി അയല്രാജ്യമായ താജിക്കിസ്ഥാനിലേക്കു കടന്നെന്നാണു സൂചന. ദേശീയ സുരക്ഷാ ഉപദേഷ്ടാവ് ഹംദുള്ള മൊഹിബിനൊപ്പമാണു ഗനി രാജ്യം വിട്ടത്. ഇന്നലെ നിരവധി മുതിര്ന്ന ഉദ്യോഗസ്ഥര് രാജ്യം വിടാന് കാബൂള് വിമാനത്താവളത്തിലെത്തിയിരുന്നു. ഗനിയെ പിന്തുണയ്ക്കുന്ന യുദ്ധപ്രഭുക്കളായ അബ്ദുള് റഷീദ് ദോസ്തം, അത്ത മുഹമ്മദ് നൂര് എന്നിവരും താലിബാന് മുന്നേറ്റത്തെത്തുടര്ന്നു രക്ഷപ്പെട്ടു.